ບຣູໄນ ໜຶ່ງໃນຜູ້ສົ່ງອອກຫຼັກດ້ານນ້ຳມັນຂອງອາຊຽນ
ບຣູໄນ ເປັນປະເທດນ້ອຍໆລະບົບເສດຖະກິດຂ້ອນຂ້າງມີສະຖຽນລະພາບສູງ, ລະບົບການພັດທະນາແບບຄ່ອຍເປັນຄ່ອຍໄປ ເນັ້ນເພິ່ງພາການສົ່ງອອກນ້ຳມັນເປັນຫຼັກ; ນັບແຕ່ໃນໄລຍະ 1 – 2 ປີທີ່ຜ່ານມາ ໄດ້ປັບນະໂຍບາຍຄື ເນັ້ນສ້າງຄວາມຫຼາກຫຼາຍໂດຍສະເພາະດ້ານກະສິກຳ, ບໍ່ເນັ້ນການສົ່ງອອກສິນຄ້າສຳເລັດຮູບ, ບໍ່ມີຕະຫຼາດຫຼັກຊັບ ແລະ ເງິນລົງທຶນຈາກຕ່າງປະເທດມີປະລິມານບໍ່ຫຼາຍ.
ບຣູໄນ ໄດ້ກຳນົດມາດຕະການທາງການເງິນ, ການທະນາຄານທີ່ຂ້ອນຂ້າງເຂັ້ມງວດ, ເນັ້ນລະບົບເສດຖະກິດທີ່ປອດໄພ ແລະ ໝັ້ນຄົງເປັນປຶກແຜ່ນ ແຕ່ກໍ່ພ້ອມປັບຕົວໃຫ້ສອດຄ່ອງກັບສະຖານະການ. ທັງນີ້, ບຣູໄນ ຢືນຢັນພັນທະຈະຕ້ອງປະຕິບັດຕາມຂໍ້ມະຕິຕ່າງໆຂອງອາຊຽນ ທັງການພັດທະນາຕະຫຼາດເງິນທຶນ ແລະ ລະບົບການເງິນໃຫ້ໄດ້ມາດຕະຖານ ເພື່ອຮອງຮັບການເປັນປະຊາຄົມເສດຖະກິດອາຊຽນ ຫຼື ( ASEAN Economic Community ); ໜ່ວຍງານຫຼັກທີ່ມີບົດບາດໃນການກຳນົດນະໂຍບາຍການເງິນ, ການທະນາຄານຂອງບຣູໄນ ຄື: ຄະນະກຳມະການການເງິນ ແລະ ສະກຸນເງິນບຣູໄນ ( Brunei Currency and Monetary Board: BCMB ).
ຄະນະກຳມະການການເງິນ ແລະ ສະກຸນເງິນບຣູໄນ ເປັນໜ່ວຍງານພາຍໃຕ້ກະຊວງການເງິນຂອງບຣູໄນ ກໍ່ຕັ້ງຂຶ້ນໃນປີ 1967 ເຊິ່ງເປັນໄລຍະທີ່ ບຣູໄນ ຍັງມີສະຖານະຢູ່ພາຍໃຕ້ການຄຸ້ມຄອງຂອງປະເທດອັງກິດ ( British Protectorate ) ແລະ ໃນປີດັ່ງກ່າວ ລັດຖະບານບຣູໄນ, ສິງກະໂປ ແລະ ມາເລເຊຍ ໄດ້ລົງນາມຮ່ວມກັນໃນຂໍ້ຕົກລົງແລກປ່ຽນອັດຕາຄ່າເງິນ ( Currency Interchangeability Agreement-CIA ), ຕໍ່ມາໃນປີ 1971 ມາເລເຊຍ ໄດ້ຖອນຕົວອອກຈາກຂໍ້ຕົກລົງດັ່ງກ່າວໄປຈຶ່ງເຫຼືອພຽງສິງກະໂປ ແລະ ບຣູໄນ ໂດຍທັງສອງປະເທດໄດ້ກຳນົດໃຫ້ອັດຕາຄ່າເງິນໂດລາບຣູໄນ ( BND ) ແລະ ໂດລາສິງກະໂປ ( SGD ) ມີຄ່າເທົ່າກັນທີ່ 1 ຕໍ່ 1, ເຊິ່ງເປັນໄປໃນແນວທາງທີ່ຄ້າຍຄືກັບການກຳນົດຄ່າເງິນໂດລາຮົງກົງ ( HKD ) ກັບໂດລາສະຫະລັດ ( USD ) ໄວ້ປະມານ 1.7 – 1.8 ຕໍ່ 1. ໃນປັດຈຸບັນ ລະບົບເສດຖະກິດຂອງບຣູໄນ ຈຶ່ງຜູກຢູ່ກັບເສດຖະກິດຂອງສິງກະໂປ ຢ່າງແໜ້ນໜາ ເມື່ອໃດທີ່ເສດຖະກິດຂອງສິງກະໂປຍັງໝັ້ນຄົງບຣູໄນກໍ່ສາມາດດຳລົງຢູ່ໄດ້ແບບສະບາຍ.
ໜ້າທີ່ຫຼັກຂອງຄະນະກຳມະການການເງິນ ແລະ ສະກຸນເງິນບຣູໄນ ຄື: ການຮັກສາສະຖຽນລະພາບຄ່າເງິນໂດລາບຣູໄນ ໂດຍກຳນົດວ່າຫາກມີການຜະລິດເງິນ 1 ໂດລາບຣູໄນ ເພື່ອໜູນວຽນໃຊ້ໃນຕະຫຼາດບຣູໄນ ຈະຕ້ອງນຳເງິນໄປລົງທຶນດ້ານອະສັງຫາລິມະຊັບໃນຕ່າງປະເທດໃນມູນຄ່າທີ່ເທົ່າກັນ ເພື່ອເປັນການຄ້ຳປະກັນ ເພາະທີ່ຜ່ານມາບຣູໄນ ສາມາດຮັກສາອັດຕາເງິນເຟີ້ໃນປະເທດໃຫ້ຢູ່ໃນໄລຍະ 1 ຫາ 1.5% ມາໂດຍຕະຫຼອດ.
ນອກຈາກນີ້, ຄະນະກຳມະການການເງິນ ແລະ ສະກຸນເງິນບຣູໄນ ຍັງມີມາດຕະການທີ່ເຂັ້ມແຂງໃນການດູແລສະຖາບັນການເງິນ, ການທະນາຄານໃນບຣູໄນ ເຊິ່ງປະກອບດ້ວຍທະນາຄານທ້ອງຖິ່ນ 2 ແຫ່ງຄື: Baiduri Bank ແລະ TAIB. ທະນາຄານຕ່າງປະເທດມີ 6 ແຫ່ງຄື: HSBC, Standard Chartered, UOB, Citibank, MAYBANK ( ມາເລເຊຍ ) ແລະ RHB ( ມາເລເຊຍ ).
ໃນດ້ານການລົງທຶນ ຄະນະກຳມະການການເງິນ ແລະ ສະກຸນເງິນບຣູໄນ ຈະມີບົດບາດສົ່ງເສີມການເຮັດວຽກຂອງສູນການເງິນບຣູໄນ ( Brunei Financial Center ), ເຊິ່ງເປັນໜ່ວຍງານດູແລດ້ານການລົງທຶນຫຼັກໂດຍຄະນະກຳມະການການເງິນ ແລະ ສະກຸນເງິນບຣູໄນ ຈະຊ່ວຍພິຈາລະນາການລົງທຶນທີ່ສຳຄັນໆ ລວມທັງການນຳເຂົ້າສິນຄ້າເຊິ່ງສ່ວນໃຫຍ່ຈະເປັນສິນຄ້າທີ່ຈຳເປັນໃນການດຳລົງຊີວິດ ເຊັ່ນ: ອາຫານ, ສິນຄ້າອຸປະໂພກ – ບໍລິໂພກ ລວມທັງວັດຖຸດິບ, ການບໍລິການ ແລະ ອື່ນໆ.